
ԼԻԻՐԱՒ ԿԵԱՆՔԸ՝
ՆԵՐԱՇԽԱՐՀԻ ԼՈՒՍԱՄՈՒՏԷՆ ԴԻՏՈՒԱԾ

	30 դեկտեմբեր 2024-ին, Լաւալէն Անթիլիաս վերադարձիս, գրասե-ղանիս վրայ գտայ մանկավարժ-հոգեբան Շաղիկ Գանտահարեան-Խիւ-տավերտեանի մակագրած Life... and a hospital window գրքոյկը, որ նոր տարիի լաւագոյն նուէրս եղաւ։ 
Դպրեվանեցիներուս սիրելի՝ դպրեվանքի սան եւ ապա երկարամեայ դաստիարակ-ուսուցիչ պարոն Գէորգին աղջիկն է գրքոյկին հեղինակը, որ Անթիլիասի շունչով հասակ առած է իր ընտանեկան յարկին տակ ու կազմաւորուած հայ քրիստոնէական ապրումներով, եւ այսօր ինք եւս կը դասաւանդէ Պիքֆայայի դպրեվանքին մէջ։
Երկու տարիէ ի վեր ակնաբուժս յանձնարարած է փոքրագիր գիրք կարդալէ խուսափիլ եւ գրել-կարդալու պարագային կէս ժամը մէյ մը տասը վայրկեան դադար առնել։ Յարգելով աշխատանքի այս կանոնա-կարգը՝ գրքոյկին 60 էջը կրցայ մէկ օրուան ընթացքին գոհունակութեամբ կարդալ եւ ահա տպաւորութիւնս թուղթին կը յանձնեմ մի քանի շաբթուան մտորումէ ետք։
Այս գրքոյկին մէջ կը յայտնուի մայր մը, մանաւանդ հայ մայր մը, Շաղիկ հայ քրիստոնեայ մայրը, որ իր որդիին՝ «Կարէնին 18 տարիներու քաղցկեղի ճանապարհորդութիւնը» (էջ 3) որպէս վկայութիւն կ՚արձա-նագրէ՝ մեզ հրաւիրելով քաղցկեղի, Լիբանանի Մանուկներու քաղցկեղի կեդրոնի, վախի, վարանումի ու յիշողութեան, հաւատքի, ընտանիքի ու բարեկամներու, ամենօրեայ կեանքի, սփոփանքի եւ սիրոյ ու արժէքներու լուսամուտերով ներս-դուրս անցնելով լիիրաւ կեանքը ըմբռնելու ու ապ-րելու, եւ զայն բաշխելով առատացնելու։
Իրապաշտութեամբ, խոհականութեամբ, քաջութեամբ, յոյսով, սի-րով, կենսունակութեամբ, մասնագիտութեամբ եւ յուզումով թաթաւուն գրքոյկին ընթերցումը աւարտելէ ետք՝ ինքզինքիս հարց տուի. Կարէնին եւ իր անմիջական շրջապատին 18 տարուան կեանքը պատմող այս գրքոյկը ի՞նչ կը թելադրէ մեզի։  
Այս հարցումին պատասխանը կը փորձեմ տալ սեղմ տողերու մէջ՝ գրքոյկը անդրանցող հայ հոգեւորականի հովուական փորձառութեանս լոյսին տակ, որուն մասին նաեւ մի քանի օր առաջ հոգեշահ զրոյց ունեցայ Շաղիկին հետ, որ վկայեց. «Եթէ քրիստոնէական հաւատքս չ՚ըլլար՝ չէի կրնար տոկալ»։ 
Գրքոյկը կարդալէս մի քանի օր յետոյ, ամենօրեայ աստուա-ծաշնչական ընթերցումներէս եւ խորհրդածութիւններէս մին Յիսուսի Իր աշակերտներուն ուղղած հետեւեալ գօտեպնդիչ խօսքն էր. «Ասոնք խօսե-ցայ ձեզի, որպէսզի ինձմով խաղաղութիւն ունենաք։ Աշխարհի վրայ նե-ղութիւն պիտի ունենաք, բայց քաջալերուեցէ՛ք, որովհետեւ ես յաղթեցի աշխարհին» (Աւետարան ըստ Յովհաննէսի 16.33)։
Գրքոյկը Յիսուսի բերած ներքին խաղաղութեամբ եւ յաղթութեամբ կը պարուրէ մեր հոգին, երբ Աստուծոյ հակադրուած եւ զԻնք մերժող մարդիկ կը խորհին, թէ «այս աշխարհի “աստուածն” են» (հմմտ. Երկրորդ նամակ կորնթացիներուն 4.4), իսկ Յիսուսի ճշմարիտ հետեւողները բարձրաղաղակ կը յայտարարեն. «Այս գանձը [Յիսուսը] մեր մէջ կը կրենք կաւէ անօթներու պէս, որպէսզի յստակօրէն երեւի՝ թէ այս անսահման զօրութիւնը Աստուծմէ է որ կու գայ, եւ ո՛չ թէ մեզմէ։ Ամեն տեսակ նեղութիւն ունինք, բայց ընկճուած չենք. տագնապի մատնուած ենք, բայց յուսահատ չենք» (Երկրորդ նամակ կորնթացիներուն 4.7–8)։  
Այս ամրակուռ վստահութեան ժայռին վրայ բարձրացած մարդ-շէնքին լուսամուտէն պէտք է դիտել այն կարճ եւ միաժամանակ լեցուն ու պատգամախօս կեանքը, որ Կարէնը կիզակէտ դարձնելով նաեւ անոր ընտանեկան եւ ընկերային հարազատներունը եղաւ։ Կեանք, որ մահէն անդին կը շարունակուի յաւիտենականութեան մէջ։ Ասոր վաւերական հաստատումը կը գտնենք Շաղիկին հետեւեալ խօսքերուն մէջ. «Բազմաթիւ մարդիկ կը հարցնեն ինծի, թէ եթէ տակաւին կը հաւատամ Աստուծոյ։ Ի վերջոյ Ան չփրկեց որդիդ, կ՚ըսեն ասոնք։ Կը պատասխանեմ ասոնց. Անշո՛ւշտ կը հաւատամ, նոյնիսկ շատ աւելի՛ կը հաւատամ, որովհետեւ հիմա Ա՜ն ունի իմ որդիս» (էջ 37)։ Ասոնք խօսքեր են, որոնք կը սորվեցնեն մեզի Աստուծոյ ձեռքը բռնել, երբ կեանքը հեզասահ ու երջանկաբեր է եւ Աստուծոյ գիրկը նետուիլ երբ կեանքը դժուար ու տառապալից է։ Հայ եկեղեցւոյ բժշկութեան աղօթքը արտասանող հաւատացեալը Յիսուսի կը դիմէ ըսելով. «Մարդոց տկարութիւնները Քու վրադ առիր եւ դատապար-տեցիր կեանքի ու փրկութեան Թշնամին [Սատանան]», եւ Պօղոս առաք-եալին հետ կը կրկնէ. «Երբ տկար եմ՝ այն ատեն է որ զօրաւոր եմ» (Երկրորդ նամակ կորնթացիներուն 12.10)։
Կեանքը, եւ մանաւանդ ցաւալից կեանքը, կը սորվեցնէ մեզի, թէ ուրախութիւնն ու տխրութիւնը քոյր-եղբայր են, եւ մանաւանդ մեր հոգեւոր աճումին կը նպաստեն։ Այնքան տեղին է այն ընդգծումը, թէ Կարէն չէր հանդուրժեր, որ մարդիկ զինք քաղցկեղի խեղճ զոհ մը նկատէին (էջ 13)։ Յստակ տարբերութիւն մը կայ մէկու մը վրայ խղճալուն եւ կարեկցելուն միջեւ։ Կը խղճաս ու կ՚անցնիս. սակայն կը կարեկցիս ու ենթակային հետ կը տառապիս, եւ այդ տառապանքը բարոյական արիութիւն եւ Աստուծոյ պատկերով ստեղծուած մարդուն հետ հարազատեցնող անբացատրելի ուրախութիւն կը պատճառէ քեզի։ Շատ ճիշդ է Լէօ Թոլսթոյ, երբ կ՚ըսէ. «Եթէ կը ցաւիս՝ ուրեմն կենդանի ես. իսկ եթէ նմաններուդ ցաւը կը զգաս՝ ուրեմն մա՛րդ ես»։ 
Այս գրքոյկին լուսամուտի խորհուրդին շղարշը վերցնող հոգեշէն հիմնական պատգամը կը գտնենք էջ 11-ին մէջ. «Իմաստութեամբ պէտք է ընտրենք լուսամուտէն բացուող տեսարանը, որովհետեւ եթէ սիրելի մը ունինք երկինքի մէջ, պարտաւոր ենք վեր նայելու, նոյնիսկ մեր երեւա-կայածէն ալ աւելի՜ վեր, որովհետեւ կեանքի ապացոյցը միայն հոն, վերը, կրնանք գտնել. եւ այդ լիիրաւօրէն ապրուած կեանքն է»։ Հայ քրիս-տոնէական լիիրաւ կեանքին փառաբանութիւնն է Կեանք... եւ հիւան-դանոցի լուսամուտ մը գրքոյկը։
Շաղիկ սուր անցած սիրտով (հմմտ. Աւետարան ըստ Ղուկասի 2.35) գրած է այս գրքոյկը, որպէսզի վկայէ՝ թէ Կարէն 18 տարի ամեն օր ապրեցաւ իր կեանքը եւ միայն մէկ անգամ մեռաւ՝ միշտ ապրած մնալու համար...։ 

